Abdulla_Aripov
Abdulla Aripov 1941-jılı 21-martta Qashqadárya wálayatı Koson rayonı- nıń Nekuz awılında tuwılǵan. 1958- jılı ulıwma bilim beretuǵın mektepti altın medal menen tamamlaydı. 1963- jılı Tashkent mámleketlik universitetiniń jurnalistika fakultetin pitkergennen soń, 1963 — 1974-jılları baspasózde isleydi. 1974 — 1980-jılları «Sharq yulduzi» hám «Gulxon» jurnallarında, 1980 — 1985-jılları Ózbekstan Jazıwshılar awqamında juwaplı lawazımlarda, sońınan Ózbekstan avtorlar huqıqın qorǵaw mámleketlik komitetin basqaradı. A. Aripov «Húrmet belgisi» ordeni hám Hamza atındaǵı mámleketlik sıylıqtıń laureatı. 1981-jılı qosıq penen jazılǵan «Hákim hám ájel» dástanı ushın Ózbekstan Mámleketlik sıylıǵına, 1990-jılı dóretiwshilik xızmetleri ushın Ózbekstan xalıq shayırı», 1988-jılı «Ózbekstan Qaharmanı» húrmetli ataqların alıwǵa miyasar boldı. Shayır Ózbekstan Respublikası gimniniń avtorı. Shayır dáslepki qosıqlarınıń birinde «Men jırlayman bul dúnyada, záberdes xalqımdı mudam» dep jırlaǵan bolsa, usınday el-xalıq hám Watan tuyǵısı shayır poeziyasınıń ózegi boldı. Hárbir insannıń tuwǵan anası birew bolǵanı sıyaqlı, ana Watanı da birew degen ideyanı poeziya tili menen bılayınsha tásirli jetkeredi: Bul jarıq dúnyada Watan birewdur, Birewdur dúnyada ana degen de. Óz xalqınıń quwanıshı menen quwanıp, qayǵısı menen ortaqlasqan shayırdıń kópshilik qosıqlarında ana Watan, xalıq, tuwǵan jer, el, jurt sózleri jiyi-jiyi tilge alınadı. Shayır xalqımızdıń hadal miynet etip, toq jasap atırǵanlıǵına súysinip qarasa, ayırım adamlarda mehir-muhabbattıń, haqıyqatlıq penen sadıqlıqtıń joǵalıp baratırǵanlıǵına ashınıp qaraydı. Usınday adamlarǵa shın kewlinen kúyinip «Aldıńda hásiretli oyǵa talaman, qashan xalıq bolasań, áy sen alaman?» dep jar saladı. Shayırdıń «Bajıxana», «Teńizge», «Saratan» sıyaqlı qosıqları miynetkesh xalıqqa bolǵan tereń isenimnen hám xalıqtıń ǵam-qayǵısına sherik bolıp jasaǵanlı- ǵınan derek beredi. A. Aripov óz xalqınıń tábiyatına tán bolǵan mehir-muhabbattı, joqarı adamgershilik pazıyletlerdi ulıǵlap qoymastan, xalıqlar doslıǵı temasında da kóplegen qosıqlar dóretti. Talantlı sóz sheberiniń «Ármanıstan», «Qazaqstan», «Qır- ǵız diyarı», «Ózbekstan», «Sawǵa», «Qaraqalpaǵım» qosıqlarında xalıqlar doslıǵı hám tuwısqanlıǵı kóterińki ruwxta súwretlenedi. Mısalı, shayır «Qaraqalpaǵım» qosıǵında ózbek hám qaraqalpaq xalqınıń ázelden dos hám tuwısqan ekenligin maqtanısh sezimleri menen jır etedi. Shayırdıń tuwısqan ellerde, hátteki shet ellerde bolǵan saparları bazıbir lirikalıq qosıqlarına jańa mazmun, jańa tema alıp keldi. Endi shayır tek ǵana óz xalqınıń emes, jáhán xalqınıń quwanıshlı hám qayǵılı ómirin óz júreginen ótkerip jazıwǵa umtıldı. Shayırdıń qaysı qosıǵın alıp qarasaq ta, filosofiyalıq oypikir menen birge lirikalıq sezim sulıwlıǵı qarısıp ketkenligin kóremiz. Shayırdıń «Ózbekstan», «Munajattı tıńlap», «Áwladlarǵa xat», «Oylarım», «Báhar», «Sen báhardı saǵınbadıń ba?», «Birinshi muhabbatım», «Júzbe-júz, «Otello», «Gúz», «Saratan», «Teńizge» h.t.b. qosıqları kórkemligi hám oy-pikirleriniń tereńligi menen házirgi ózbek ádebiyatında klassik shıǵarmalar sıpatında joqarı bahasına iye boldı. A. Aripov awdarma tarawında da kóbirek qálem terbetip kiyatır. Ol dúnya ádebiyatı dúrdanalarınan Pushkin, Shevshenko, Nizamiy Genjaviy, Qaysın Quliev, I. Yusupov sıyaqlı birneshe talant iyeleriniń shıǵarmaların hám Danteniń «llahiy komediya» shıǵarmasın ózbek tiline awdaradı.